PREDKLADACIA SPRÁVA

           Návrh vyhlášky Ministerstva spravodlivosti Slovenskej republiky o Centrálnom informačnom systéme súdnictva predkladá minister spravodlivosti na základe splnomocňujúceho ustanovenia § 92 ods. 2 písm. e) zákona č. 757/2004 Z. z. o súdoch a o zmene a doplnení niektorých zákonov, ktorý prijala Národná rada Slovenskej republiky dňa 9. decembra 2004 a ktorý nadobudne účinnosť 1. apríla 2005

           Cieľom predkladaného návrhu vyhlášky je ustanoviť v súlade so splnomocňovacím ustanovením zákon o súdoch a o zmene a doplnení niektorých zákonov podrobnosti o fungovaní Centrálneho informačného systému súdnictva (ďalej len „centrálny informačný systém“). V nadväznosti na zákon o súdoch sa ustanovuje spôsob spracovania, poskytovania, sprístupňovania a zverejňovania údajov z centrálneho informačného systému, čomu je podriadená aj samotná štruktúra predkladaného návrhu vyhlášky. Predkladaný návrh vyhlášky reaguje na procesy prebiehajúce v rámci reformy súdnictva a postupné zavádzanie informačných technológií pri spracovaní súdnej agendy v rámci výkonu súdnictva ako aj správy súdov, ktoré sú zastrešované Ministerstvom spravodlivosti Slovenskej republiky. Zároveň sa v nadväznosti na zákon o súdoch a o zmene a doplnení niektorých zákonov vytvára právny rámec pre výmenu spracúvaných údajov medzi jednotlivými zložkami v rámci rezortu justície, poskytovanie údajov navonok iným orgánom verejnej moci ako aj sprístupňovanie údajov právnickým osobám a fyzickým osobám a v neposlednom rade sa upravuje zverejňovanie údajov nachádzajúcich sa v centrálnom informačnom systéme.    

           Návrh vyhlášky je v súlade s ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade aj s právom Európskych spoločenstiev a Európskej únie.

           Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov a nezakladá nároky na pracovné sily a organizačné zabezpečenie. Prerokovanie návrhu zákona Radou hospodárskej a sociálnej dohody Slovenskej republiky nie je potrebné. Materiál nemá finančný, ekonomický, environmentálny vplyv ani vplyv na zamestnanosť.

           Materiál sa predkladá na riadne medzirezortné pripomienkové konanie.